b'\n_START_ARTICLE_\nMahovi\n_START_SECTION_\nPregled\n_START_PARAGRAPH_\nBotani\xc4\x8dno so mahovi briofiti in ni\xc5\xbeje rastline. Od na videz podobnih jetrnjakov (Marchantiophyta ali Hepaticae) jih lahko lo\xc4\x8dimo po ve\xc4\x8dceli\xc4\x8dnih rizoidih. Druge razlike niso vedno prisotne, vendar pa gre ob prisotnosti dobro diferenciranega \xc2\xbbstebla\xc2\xab\xc2\xa0in \xc2\xbblistov\xc2\xab, odsotnosti segmentiranih ali izrazito re\xc5\xbenjatih listov in odsotnosti v treh ravneh urejenih listov najverjetneje za mah._NEWLINE_Deblo Bryophyta je v preteklosti vklju\xc4\x8devalo ne le mahove, temve\xc4\x8d tudi jetrnjake in roga\xc4\x8darje. V sodobnih klasifikacijah sta obe skupini briofitov najpogosteje samostojno deblo.  _NEWLINE_Mahove poleg odsotnosti \xc5\xbeilnega sistema odlikuje \xc5\xbeivljenjski krog s prevladujo\xc4\x8dim gametofitom. To pomeni, da so celice rastline ve\xc4\x8dji del \xc5\xbeivljenjskega kroga haploidne. Sporofiti (tj. diploidno telo) so kratko\xc5\xbeivi in odvisni od gametofita. Nasprotno pri ve\xc4\x8dini vi\xc5\xa1jih rastlin in \xc5\xbeivali prevladuje diploidna generacija. Tako npr. pri cevnicah predstavljata haploidno generacijo pelod ter jaj\xc4\x8dna celica in \xc5\xa1e nekaj struktur v plodnici pesti\xc4\x8da, medtem ko je ve\xc4\x8dini poznana oblika rastline, ki razvije cvet, diploidna generacija._NEWLINE_Mahovi so pionirski organizmi, kar pomeni, da poleg li\xc5\xa1ajev prvi naselijo popolnoma gola tla. Prehrambeno niso pomembni, saj imajo sekundarne metabolite, ki prepre\xc4\x8dujejo objedanje. \xc4\x8clovek uporablja \xc5\xa1oto, ki je ostanek nepopolnega preperevanja mahu. Mahovi so ve\xc4\x8dinoma kopenski, a za svoj razvoj potrebujejo vla\xc5\xbeno okolje. Pomembni so tudi kot zato\xc4\x8di\xc5\xa1\xc4\x8de za majhne \xc5\xbeivali.\n_START_SECTION_\nRazmno\xc5\xbeevanje\n_START_PARAGRAPH_\nZa razmno\xc5\xbeevanje mahov je zna\xc4\x8dilna izmenjava generacij- metageneza,v kateri se izmenjujeta diploidna (sporofitska) in haploidna (gametofitska) generacija. Prevladujo\xc4\x8da generacija je spolna (gametofit), katero predstavlja zeleni del rastline, v katerem nastajajo spolne celice (gamete). Mo\xc5\xa1ke gamete (spermatozoidi) nastajajo v anteridijih, \xc5\xbeenske gamete (jaj\xc4\x8dne celice) pa v Arhegonijih. Jaj\xc4\x8dna celica kemotakti\xc4\x8dno privla\xc4\x8di spermatozoide. Za oploditev je potrebna voda. Po zdru\xc5\xbeitvi celic nastane spojek (zigota) iz katerega zraste nespolna generacija(sporofit) neposredno na spolni generaciji. Sporofit je s spodnjim, sesalnim delom pritrjen v tkivo gametofita. Na vrhu peclja nosi razli\xc4\x8dno oblikovano pu\xc5\xa1\xc4\x8dico, kjer nastajajo trosi. Sporofit (nespolna generacija) je prostorsko in vsaj delno prehrambeno vezan na gametofit, ta odnos imenujemo gonotrofija.'